**Ενημέρωση γονέων/κηδεμόνων για την ηλεκτρονική εγγραφή των μαθητών/τριών στο λύκειο.**

Οι μαθητές/τριες που ολοκλήρωσαν την Γ΄ Γυμνασίου και **επιθυμούν να εγγραφούν** σε ΓΕ.Λ., ΕΠΑ.Λ. ή Π.ΕΠΑ.Λ. για το σχολικό έτος 2023-24, πρέπει να **υποβάλουν “Ηλεκτρονική Αίτηση εγγραφής” μέσω της εφαρμογής e-εγγραφές** στην ηλεκτρονική διεύθυνση

[**https://e-eggrafes.minedu.gov.gr**](https://e-eggrafes.minedu.gov.gr)

συμπληρώνοντας όλα τα απαραίτητα στοιχεία, **από την 28η Ιουνίου 2023 και ώρα 07:00 έως και την 7η Ιουλίου 2023 και ώρα 23:59**. Την Ηλεκτρονική Αίτηση υποβάλλει ο κηδεμόνας που έχει καταχωρισθεί ως “Κηδεμόνας E-eggrafes” στο ΠΣ myschool. Κατά την πρώτη φάση εγγραφών δικαίωμα υποβολής ηλεκτρονικής αίτησης έχουν οι κάτοχοι απολυτηρίου γυμνασίου.

**Για την είσοδο στην εφαρμοφή e-εγγραφές** είναι απαραίτητοι οι **κωδικοί ΓΓΠΣΔΔ (TaxisNet)** του “Κ**ηδεμόνα E-eggrafes”** του μαθητή/τριας, του πρώτου δηλαδή κηδεμόνα, έτσι όπως φαίνεται στην Υπεύθυνη Δήλωση που υποβλήθηκε στο σχολείο. Στην περίπτωση που κάποιος κηδεμόνας χρειάζεται βοήθεια μπορεί να επισκεφτεί το σχολείο έχοντας μαζί του τους κωδικούς TaxisNet, ώστε να γίνει η εγγραφή. Το σχολείο θα είναι ανοιχτό ως την Παρασκευή και στη συνέχεια την Τετάρτη 5/7/2023.

**Υποβολή αίτησης**

Κατά την υποβολή της Ηλεκτρονικής Αίτησης εμφανίζονται αυτόματα το επώνυμο, το όνομα, το πατρώνυμο και το μητρώνυμο του κηδεμόνα, όπως αντλούνται από τη Γενική Γραμματεία Πληροφοριακών Συστημάτων Δημόσιας Διοίκησης (ΓΓΠΣΔΔ) και γίνεται ταυτοποίηση των χρηστών της πλατφόρμας e-εγγραφές, ενώ καταχωρίζονται **απαραίτητα** τα παρακάτω στοιχεία:

▪ Το e-mail του κηδεμόνα

Α.

▪ Επιλογή ΓΕ.Λ. (όταν ο/η μαθητής/τρια επιλέγει αυτόν τον τύπο Λυκείου)

▪ Επιλογή δεύτερης ξένης γλώσσας

Β.

▪ Επιλογή ΕΠΑ.Λ.

▪ Επιλογή τάξης (Α΄ Λυκείου)

▪ Επιλογή ως τριών ΕΠΑ.Λ.

Γ.

▪ Το έτος τελευταίας φοίτησης για όλους τους τύπους σχολείων (ΓΕ.Λ. ή ΕΠΑ.Λ.)

▪ Ο Αριθμός Μητρώου (Α.Μ.) μαθητή/τριας (ο οποίος αναγράφεται σε πρόσφατο έλεγχο προόδου, στο Ατομικό Δελτίο μαθητή)

▪ Η ημερομηνία γέννησης του/της μαθητή/τριας

▪ Από ποιον καταχωρίζεται η Ηλεκτρονική Αίτηση

▪ Ο αριθμός του κινητού τηλεφώνου του/της κηδεμόνα ή του/της μαθητή/τριας

**Η Ηλεκτρονική Αίτηση επέχει θέση Υπεύθυνης Δήλωσης του ν. 1599/1986 (Α΄ 75).** Στην περίπτωση που δεν δηλωθεί κάποιο από τα παραπάνω στοιχεία που αναφέρονται δεν μπορεί να ολοκληρωθεί η εγγραφή. Οι μαθητές/τριες που επιθυμούν να φοιτήσοευ σε ΓΕ.Λ. τοποθετούνται σε σχολείο ανάλογα με την περιοχή μόνιμης κατοικίας τους. Η κατανομή των μαθητών/τριών σε ΕΠΑ.Λ. γίνεται με βάση τη σειρά προτίμησης που δηλώθηκε.

Μετά την κατανομή των μαθητών/τριών σε συγκεκριμένο ΓΕ.Λ. ή ΕΠΑ.Λ., οι ενδιαφερόμενοι/ες εισέρχονται εκ νέου, προκειμένου να ενημερωθούν μέσω της εφαρμογής εγγραφές, στην ηλεκτρονική διεύθυνση <https://e-eggrafes.minedu.gov.gr> και συγκεκριμένα στο περίο “Οι αιτήσεις μου” (κουμπί επάνω δεξιά). Για την ολοκλήρωση της διαδικασίας της εγγραφής, οι ενδιαφερόμενοι/ες **οφείλουν να υποβάλουν τα δικαιολογητικά** που απαιτούνται στη σχολική μονάδα κατανομής είτε προσωπικά είτε μέσω ηλεκτρονικού ταχυδρομείου:

α) για τα ΓΕ.Λ. μέχρι την έναρξη των μαθημάτων (τον Σεπτέμβριο)

β) για τα ΕΠΑ.Λ. από τη 10η Ιουλίου 2023 έως την 21η Ιουλίου 2023.